**A VADONATÚJ MG HS SUV VILÁGPREMIERJE**

**A GOODWOODI SEBESSÉGFESZTIVÁLON**

* Az MG népszerű SUV-ja újra lenyűgözi a vásárlókat
* Goodwoodban debütál az új MG HS benzines és plug-in hibrid meghajtású változata
* Feltűnő stílus, nagyobb belső tér és lenyűgöző infotainment-kínálat
* A plug-in hibrid modell a kategória legnagyobb elektromos hatótávolságát nyújtja

**Goodwood/London, 2024. július 11. – Az MG népszerű C-SUV-ja, az MG HS – amely a vállalat hazai piacán, az Egyesült Királyságban 2024-ben a tíz legkelendőbb autó között szerepelt, 2023-ban pedig az egyik legeredményesebb eladási mutatóval rendelkező autó volt – most megfiatalított modellkínálatával ismét lenyűgözi a vásárlókat.**

A Goodwood Festival of Speed rendezvényen az MG a 100. évfordulóját ünnepli és bemutatta a vadonatúj HS benzines és plug-in hibrid (PHEV) meghajtású modelljét. A HS modellek új generációja fenntartja az MG elkötelezettségét amellett, hogy a SUV-piacon a lehető legjobb ár-érték arányt kínálja a vásárlóknak. Mindemellett új funkciók széles skáláját nyújtja, nagyobb utastér és továbbfejlesztett stílus jellemzi. Az új HS-t úgy tervezték, hogy a közkedvelt városi terepjáró még vonzóbbá váljon.

**Szabó Csaba, az MG Motor Hungary márkaigazgatója megjegyezte**: "*A kifutó HS SUV óriási népszerűségnek örvendett az Egyesült Királyságban. Az új HS modellek viszont még magasabbra teszik a lécet, hiszen még gazdagabb alapfelszereltséggel és sokrétűbb funkcionalitással érkeznek. Karakteres MG dizájnja megkülönbözteti a HS-t a többi SUV-tól. A fejlett benzinmotoros és plug-in hibrid hajtásláncok közötti választási lehetőség pedig szélesebb vásárlói réteget szólít meg. Ezzel az erőteljes és sokoldalú MG HS most még ütőképesebbé válik a városi terepjárók piacán*."

**Fejlett MG benzines és PHEV hajtásláncok kínálata**

Az új MG HS-t benzines vagy PHEV (plug-in hibrid) hajtáslánccal választhatják az ügyfelek.

A PHEV hajtáslánc, amely a 105 kW (142 LE) teljesítményű 1,5 literes benzinmotort 154 kW-os villanymotorral párosítja, lenyűgöző gyorsulást kínál, a 0-100 km/órás sebesség 6,8 másodperc alatt érhető el.

Az elektromotor egy jelentős, 24,7 kWh kapacitású akkumulátorból és egy kiemelkedő hatékonyságú, 67 kW-os generátorból nyeri az energiát, így a tisztán elektromos hajtás hatótávolsága akár 120 km is lehet. Ez azzal különbözteti meg az MG HS-t a versenytársaktól, hogy nagyobb távolságot képes megtenni károsanyag-kibocsátás nélkül, ami jelentős üzemanyag-megtakarítást is jelent.

Az új MG HS egy új generációs 1,5-ös turbós benzinmotorral is elérhető, amely 125 kW (169 LE) teljesítményt és 275 Nm nyomatékot biztosít, ami 9,4 másodperc alatt képes 0-100 km/órás sebesség elérésére. Alapfelszereltségként 6 fokozatú kézi sebességváltóval szerelt, de 7 fokozatú DCT automataváltóval is rendelhető.

**Figyelemfelkeltő stílus és kifinomult arányok**

Az új MG HS elegánsabb megjelenést kapott, nagyobb tengelytávja tágasabbá teszi az utasteret, és kifinomult külső arányokat eredményez rövidebb túlnyúlásokkal, emelkedő övvonallal és keskenyített ablakokkal.

A korábbi modellhez képest az új MG HS 14 mm-rel szélesebb (1 890 mm) és 26 mm-rel hosszabb (4 636 mm), ugyanakkor a letisztult új profilja mintegy 30 mm-rel csökkenti a teljes magasságot. A tengelytáv 30 mm-rel, 2 750 mm-re növekedett, ami sportosabb sziluettet és nagyobb belső teret eredményez.

A markáns első hűtőrács folytatja a legújabb generációs MG formanyelvet, amelyet először az új MG3-on láthattunk, míg az új, keskenyebb fényszórók technológiai jelleget kölcsönöznek a SUV-nak, amelyeket egy központi fekete panel köt össze, kiemelve az új HS szélességét.

Hátul, a fényszórók formatervét követve a LED-es hátsó lámpákat egy markáns, a modell jellegzetességét megadó központi mintázat köti össze, míg az X-formájú lámpák felismerhető fényjelzést adnak az éjszakában.

**Az új HS beltere: kiváló csatlakoztathatóság, tér és kényelem**

Az új HS modellek határozottan bizonyítják az MG azon törekvését, hogy még több funkcionalitást, teret, kényelmet és stílusos, korszerű utasteret kínáljon, ráadásul mindezt alapfelszereltségként.

Továbbfejlesztett technológiája révén a HS két kiemelkedő, 12,3 colos, nagyfelbontású kijelzővel rendelkezik. A központi kijelzőt az infotainmentnek szentelték, valós idejű navigációs szolgáltatásokkal, beleértve az időjárási és az élő forgalmi frissítéseket. Ezeken felül az Android Auto™ és az Apple CarPlay® segítségével az Amazon Musichoz való hozzáférés és az okostelefonos csatlakoztathatóság is itt kapott helyet. A Luxury modellek emellett új, 360°-os térhatású kamerát és vezeték nélküli okostelefon-töltést is tartalmaznak alapfelszereltségként.

A második 12,3 colos központi virtuális vezetői kijelző két témát - világos és sötét - és három különböző üzemmódot - Térkép, Digitális és ADAS - kínál. Mindegyik egyedi elrendezést nyújt: vagy a gördülő navigációs kijelzőre, vagy csak a legfontosabb vezetési információk egyszerűsített összefoglalójára, vagy a jármű és környezete valós idejű, a vezetéstámogató rendszerek által összegyűjtött adatokat jeleníti meg.

Az egész belső térben új, csúcsminőségű, prémium kategóriás anyagokkal készült elemek teremtenek barátságosabb és pihentetőbb hangulatot, amelyet az új, három küllős kormánykerék az ergonomikusabb kapcsológombokkal és a modern, váltógombos sebességváltó még inkább megerősítenek.

A csomagtartó kapacitása plusz 44 literrel 507 literre nőtt, a szélesebb külső pedig nagyobb kényelmet biztosít minden utas számára. Az utastérben nagyobb tárolóhelyek gondoskodnak arról, hogy a mindennapos használati tárgyaknak is bőven legyen hely.

**Az MG HS termékcsalád legfontosabb jellemzői**

Az MG továbbra is kiemelkedő ár-érték-minőség arányt kínál ügyfelei számára, és az új HS számos kulcsfontosságú többletfelszereltséget nyújt a kifutó modellhez képest. Ez különösen igaz az új, kimagaslóan felszerelt Luxury modellre, amely mostantól szériafelszereltségként 19 colos, gyémántcsiszolt könnyűfém keréktárcsákkal, ködfényszórókkal, elektromosan állítható és behajtható, fűthető, memóriával ellátott külső tükrökkel, 6 irányban elektromosan állítható, deréktámasz-beállítással ellátott vezetőüléssel, elektromos hátsó ajtóval, 360°-os térhatású kamerával, 8 hangszórós audiorendszerrel, iSmart élő szolgáltatásokkal, vezeték nélküli okostelefon-töltéssel és a PHEV modellekben V2L (Vehicle-to-Load) funkcióval rendelkezik.

A modellcsalád minden felszereltségi szintje tartalmazza a továbbfejlesztett MG Pilot vezetéstámogató csomagot: az aktív vészfékezés gyalogos- és kerékpáros felismeréssel, a sávtartó asszisztens sávelhagyásra figyelmeztető rendszerrel, a holttérfigyelő rendszer sávváltás-asszisztenssel, a bizonytalan vezetésre figyelmeztetés, a ráfutásos ütközésre figyelmeztető rendszer, a hátsó keresztirányú forgalomfelügyelet és az ajtónyitási figyelmeztetés az alapfelszereltség része. A DCT automata váltóval szerelt modellek adaptív sebességtartó automatikát, forgalmi dugó asszisztenst és intelligens sebességkorlátozó asszisztenst is tartalmaznak.

Ezek a kiemelkedő tulajdonságok a HS Comfort már eddig is bőséges felszereltségére épülnek, amely magában foglalja az automatikus, teljes LED-es fényszórókat hazakísérő fény funkcióval, hátsó parkolószenzorokat, hátsó parkolókamerát, elektromosan állítható, fűthető külső tükröket, 6 irányban állítható elektromos vezetőülést és 4 irányban állítható első utasülést, légkondicionálót, kulcs nélküli nyitás-zárást, esőérzékelős ablaktörlőket, tempomatot, elektromos rögzítőféket automatikus rögzítő funkcióval, valamint két 12,3 colos kijelzőt navigációval és okostelefon-tükrözéssel.

A bevezetéskor hat prémium külső szín lesz elérhető: White Pearl, Black Pearl, Sterling Silver Metallic, Hampstead Grey Metallic, Artic Blue és háromrétegű Dynamic Red fényezés. A HS Luxury felszereltsége a fekete bőrhatású kárpitozás mellett exkluzív világosbarna színben is választható, ami vonzó kontrasztot teremt az új utastérben.

Az új MG HS 2024. novemberétől lesz elérhető a vásárlók számára a magyarországi MG márkakereskedésekben.

**Az MG autómárkáról**

Az MG (Morris Garages) Nagy-Britannia egyik első autómárkája, amelyet 1924-ben William Morris alapított, egy évszázados múltra tekint vissza. Márkaidentitása mélyen gyökerezik első modelljében, az MG 14/28 Super Sports autóban, az ikonikus Cecil Kimber által készített remekműben. Az innovációtól áthatva és a jövő iránti elkötelezettségtől hajtva a márka a hangsúlyt a fenntartható és mindenki számára elérhető mobilitás megteremtésére helyezte át.

Jelenlegi értékeiket tükrözi az MG4 Electric, a díjnyertes hatchback, amely hangsúlyozza elhivatottságát az előremutató, technológiailag fejlett és izgalmas elektromos járművek gyártása iránt.

Az MG Motor elkötelezettsége egyszerű, mégis mélyreható: a mobilitás demokratizálása. A benzines, elektromos és hibrid járműveket felvonultató változatos modellkínálatuk sokoldalú hatchback-et, funkcionális kombikat és tágas SUV-kat foglal magában, amelyek mindegyike tele van csúcstechnológiával. Minden MG jármű a világszínvonalú tervezésről tanúskodik, melyet a nagyvonalú, 7 év/150 000 kilométeres futásteljesítményig terjedő gyártói garancia is megerősít. Ez hazánkban a 7 év háromszoros gondoskodás szolgáltatáscsomag része, mely a gyári garancia mellett 7 év országúti segélyszolgálatot és az autó 7 fő rendszerének ingyenes állapotfelmérését tartalmazza.